Norsk ernæringsekspert kritisk: - Ikke veien å gå

KALORITELLER: Alexis Brooks plasserer lunsjbrettet under kalorikameraet. Det nye matprogrammet ble vist fram på White barneskole i San Antonio denne uken. Foto: AP

USA vil bekjempe barnefedme med kalorikamera

(VG Nett) Forskere i USA vil bekjempe barnefedme med et spesialkamera som registrerer hvor mye elevene spiser på skolen.

Ingunn Andersen

12. mai 2011

Artikkelen er over ni år gammel

Denne uken lanserte helsemyndighetene i Texas et nytt verktøy for å bekjempe fedme blant unge i USA.

Prøveprosjektet, verdt to millioner dollar, skal i første omgang finne ut hva elever ved fem barneskoler i San Antonio i Texas egentlig spiser til lunsj.

Et lite kamera i kantina skal hver dag ta bilder av elevenes lunsjbrett. Informasjonen på bildet analyseres av et dataprogram, som regner ut hvor mange kalorier brettet inneholder.

Når eleven er forsynt blir brettet fotografert på nytt - for å se hvor mange kalorier som ikke ble spist.

Les også: Fedme truer folkehelsa

Personlig

Dataprogrammet, som utvikles av et legeteam ved helsemyndighetene i San Antonio, er så avansert at det skal kjenne igjen hver minste matbit på brettet, skriver nyhetsbyrået AP. Prosjektet er det første av sitt slag i USA.

Onsdag ble en foreløpig versjon av programmet testet ut på barneskolen White Elementary i San Antonio i Texas.

Kameraet er på størrelse med en lommelykt og fotograferer kun elevenes lunsj - ikke ansiktene deres. For at forskerne skal vite hvilken student som spiser hva, skal lunsjbrettene merkes med en individuell strekkode.

Når elevene kommer til enden av matstasjonen fotograferes lunsjen. Når brettet med eventuelle rester returnerer til kjøkkenet blir det tatt et nytt bilde for å kartlegge hvor mange kalorier som ligger igjen.

VEKTKLUBB: Lær deg å kjenne igjen 100 kalorier

STORE FORVENTNINGER: Lege Roger Echon viser fram dataprogrammet som regner ut hvor mange kalorier et lunsjbrett inneholder under en demonstrasjon av programmet på White barneskole i San Antonio, onsdag denne uken. Foto: AP

- Farlig fokus

Ernæringsfysiolog ved Sørlandet sykehus, Eli Anne Myrvoll Blomkvist, er skeptisk til den amerikanske metoden. Hun tror det er farlig å lære barna å telle kalorier allerede på barneskolen.

- Dette kan kanskje være nyttig for et gitt forskningsprosjekt, men dersom det på sikt er tenkt brukt daglig på flere skoler er jeg skeptisk. Overvekt og fedme er et mye mer utbredt problem enn spiseforstyrrelser, men kalorifokuset som kameraet legger opp kan føre til at de som allerede er sårbare i forhold til å utvikle spiseforstyrrelser blir enda mer fokuserte på kalorier og matmengder, sier Myrvoll Blomkvist til VG Nett.

KRITISK: Eli Anne Myrvoll Blomkvist, klinisk ernæringsfysiolog ved Sørlandet sykehus tror for mye fokus på kalorier kan være skadelig for små barn. Foto: PETTER EMIL WIKØREN/VG

Foreldreansvar

Hun har tidligere jobbet ved avdeling for forebyggende helse på Ullevål sykehus, og har lang erfaring med overvektige pasienter. I dag jobber hun for det meste med ungdom og spiseforstyrrelser.

- Jeg tror ikke det å ta bilder av barns lunsjporsjoner er veien å gå for å få bukt med det stadig økende fedmeproblemet. Her er det snakk om barn under ti år. Da mener jeg det er viktigst å jobbe med foreldrene, som faktisk handler og lager mat i hjemmet. I tillegg bør man jobbe med at skolene legger opp til sunne måltider i passe porsjoner, sier hun.

- Ikke minst bør det legges til rette for aktivitet, både i hjemmet og på skolene, ettersom den stadig økende stillesittingen er en minst like stor trussel for folks vekt og helse som et kosthold bestående av mange kalorier.

Avansert

Kalorikameraet identifiserer matvarer ved å måle størrelse, form, farge og tetthet, og resultatene fra undersøkelsene skal sendes videre til barna foreldre. Ifølge forskerne har 90 prosent av foreldrene ved de fem skolene sagt ja til å være med på prosjektet.

På denne måten håper helsemyndighetene å øke bevisstheten rundt barnas matvaner. Målet er at matvanene hjemme skal endre seg til det bedre dersom foreldrene vet hva og hvor mye barna spiser på skolen.

Foreløpig kjenner dataprogrammet igjen over 7.500 matvarer.

Målet er at det skal være enda mer nøyaktig når det lanseres offisielt i 2012, skriver AP.

Publisert: 12.05.11 kl. 18:17

Les også

Mer om Helse